

# *Csanytelek Község Önkormányzata Jegyzőjétől*



***6647 Csanytelek, Volentér János tér 2. sz.***

🖀: 63/578-512, 06/20/314-2365 Email: jegyzo@csanytelek.hu

----------------------------------------------------------------------------------------------------------------------------------

CS2639-1/2020.

**E l ő t e r j e s z t é s**

**Csanytelek Község Önkormányzata Képviselő-testülete 2020. októberi ülésére**

**Tárgy:**  *iparűzési adóról szóló 13/2017. (XI. 30.) önkormányzati rendelet felülvizsgálata*

**Tisztelt Képviselő-testület!**

Emlékeztetem Önöket Gál Róbert képviselő úr által benyújtott, *az őstermelők által fizetendő iparűzési adó fizetési kötelezettség alóli mentességre irányuló beadványára*, melyet a település több lakója is aláírásával támogatott. A beadványt és az arra adott választ a tárgyi előterjesztéshez mellékelem. A beadványban foglaltakra elsőfokú adóhatóságként adott válaszból - a Kormány által kihirdetett koronavírus miatti veszélyhelyzetben - a Képviselő-testület helyett a Polgármester úr rendelkezett feladat- és hatáskörrel (2020. március 11. napjától június 14. napjáig), viszont ez a kérdéskör nem egyszemélyi, hanem testületi döntést megelőző, szakmai érveket is figyelembe-vevő folyamat véghezvitelét igényli, melynek két kimenetele van. Az egyik: *javaslattétel az iparűzési adóról szóló önkormányzati rendelet módosítására, amely a vállalkozók számára ad mentességet az iparűzési adó fizetési kötelezettség alól,* a másik: *javaslat az iparűzési adóról szóló önkormányzati rendelet módosításáról szóló önkormányzati rendelet benyújtásának mellőzése, a hatályos tárgyi önkormányzati rendelet felülvizsgálat keretében helyben hagyása.*

Mindkét javaslattétel az önkormányzat költségvetésén alapul, hiszen feladatokhoz rendelt bevételi és kiadási források előirányzata teljesülését befolyásolja az iparűzési adó hatálya alá soroltak számára kiterjesztett évi adó összege egésze, vagy egyrésze befizetése alóli mentesség megadása.

Megoldás lehet, a költségvetési bevétel kiesésekor más feladathoz rendelt forrásból való elvonás, megszorításokat bevezetve a gazdálkodás terén, ügyelve arra, hogy az elvonás nem vetheti fel központi támogatás jogosulatlan felhasználása gyanúját sem, hiszen minden forint feladat-finanszírozáshoz, célhoz kötött pénzügyi forrás, tehát más célra nem használható fel. Ennek szabályai betartását a Magyar Államkincstár Csongrád-Csanád Megyei Igazgatósága Költségvetési Ellenőrzési Főosztálya minden költségvetési évben ellenőrzi, mind a forrás igénylése, mind annak felhasználása terén egyaránt, amely mulasztás, vagy hiba esetén bírsággal, vagy központi költségvetésbe való visszafizetéssel járhat, de akár mindkettő együttes alkalmazásához is vezethet, de akár költségvetési csalás gyanúját is felvethetné, ezért ez a megoldás nem jöhet számításba.

Másik megoldás, ha az *önkormányzat saját bevételi forrását bővíti* és abból finanszírozza le az iparűzési adó kieső bevételi forrását, pl:

* 2021. évre új adónem bevezetésével, vagy
* a magánszemélyek kommunális adója évi összegének 2021. évtől való emelésével, továbbá
* árak, díjak növelésével,

ami nem lenne népszerű intézkedés, de plusz bevételi forrást eredményezhetne. Annak összevetése, hogy az így beszedett saját bevétel miként viszonyul a kieső iparűzési adóbevétel összegéhez, sok tényadat ismeretét igényli, amelyhez elengedhetetlen pl. az iparűzési adó hatálya alá tartozó adóalanyok évi bevallásában feltüntetett árbevétel szerint kimutatott adó összege, annak befizetése, továbbá más közgazdasági mutatók összevetése.

Új adónem bevetése azért nem időszerű, mert a hatályban lévő helyi adók fizetési morálja javult ugyan az önkéntes befizetések teljesítők körében, mellyel nőtt a beszedett helyi adók összege és csökkent a végrehajtás alá vonható adóhátralék összege, viszont nincs a lakosság körében olyan további adókkal terhelhető réteg, amely anyagilag elbírná újabb teher viselését. Vélelmezhető, hogy nőne az adóhátralék összege, amely nem adóbevételt, hanem kintlévőséget eredményezne. Rövidesen adóvégrehajtási intézkedések megtételére kényszerülök, bírósági végrehajtóval kötött megállapodásban foglaltak szerinti eljárásrendben. A végrehajtási intézkedések megtétele korábban képviselői elvásárként fogalmazódott meg, melyet központi jogszabályban tilalmazott a központi jogalkotó, így a végrehajtóval kötött megállapodásban foglaltak teljesítésbe még nem mehetett át, viszont a tiltás feloldása módot ad a kényszer intézkedések megtételére, a be nem folyt helyi adó beszedésére, ezzel az önkormányzat költségvetési bevétele növelésére.

Közismert az a jogszabályi kitétel, hogy egy adott jogszabályban foglaltak nem ismerete nem mentesít annak jogkövetkezményei alól, így pl. *a mezőgazdasági őstermelők által iparűzési adóbevallás benyújtási, majd adófizetési kötelezettség nem teljesítése mulasztásnak számít,* melynek következménye lehet az önkormányzati adóhatóság körében eljárva, mulasztási bírság kiszabása. Ez alól mentesült az az őstermelő adóalany, aki 5 évre visszamenőleg iparűzési adóbevallás benyújtási és iparűzési adó befizetési kötelezettségét teljesítette.

Tájékoztatom Önöket arról, hogy önkormányzati adóhatóságként eljárva, a fenti teendőkre csak általános tájékoztatás formájában (pl. a Csanyi Hírmondóban) nyílt lehetőségem a mezőgazdasági őstermelők figyelmének felhívására, mivel az adóbevallás benyújtása az adóalannyá vált adózó feladata, akinek kilétére ismeretére, az adatok kezelésére való felhatalmazás hiányában nincs módom, és nincs arról információm, hogy településünkön kik tartoznak a mezőgazdasági őstermelők körébe. Ennek azért van nagy jelentősége, mert az idei évben bevallást benyújtó adóalanyok által iparűzési adó címén teljesített befizetések összege, az idei adóbevételi tervhez képest jelentős emelkedést eredményez, amelynek összege az önkormányzat költségvetésében az év elején még nem ismert kiadások fedezeteként bevételeként szolgál, ami idén közel 7-8 millió Ft-ot jelent. Az adóhatóság felhívására eddig befizetett 2-3 millió Ft és a fenti adóbevétel együtt számított 11 millió Ft összege éppen csak ellensúlyozza a központi adóként nyilvántartott, önkormányzatnak átengedett bevétel címén beszedett gépjárműadó 40 %-a egész évre vonatkoztatott teljes összege elvonását. Az önkormányzat működési feltételeinek biztosítása érdekében összességében nem kell veszteséggel és ebből eredő hitelfelvétellel számolnunk, viszont nincs újabb plusz bevétel, amely további anyagi forrás kiesését pótolná. Fontos, hogy a jelzett összeg 5 évre visszamenőleges hatályú, viszont jövő évben ilyen nagyságrendű adóbevétellel már nem lehet számolni az iparűzési adóbevétel körében, mert az egyszeri és nem ismétlődő tétel.

Idén az elmúlt évben (2019.) elért vállalkozói bevétel után kell adózni, így a mentesség megadása jővőre vonatkozó intézkedésként jelenhet meg az önkormányzati rendelet 2021. január 01. napjával való hatályba lépése esetén, melyben megadott mentességet a 2021. évben megszerzett jövedelem után 2022. évben lehet érvényesíteni.

Tárgyra a helyi adóról szóló 1990. évi C. törvény (a továbbiakban: Htv.) előírásaiban foglaltak az irányadók és annak végrehajtására kiadott központi jogszabályok, melynek értelmében ahhoz, hogy az adott intézkedés jogszerűen menjen végbe, az adott év november 30. napjáig meg kell alkotni az önkormányzati rendeletet, amelynek kiadása és hatályba lépése között 30 napnak el kell telnie.

Felhívom a figyelmet, hogy az adófizetés alóli kedvezményt, mentességet egy adott adónemen belül, minden abban érintett számára érvényesíteni kell, mert ellenkező esetben sérül az esélyegyenlőleg és a diszkrimináció tilalma európai uniós elve, amely az alapjogok közé sorolt elvárás, melynek megsértése szankciót vonhat maga után. Tehát nem lehet csak a mezőgazdasági őstermelők körében érvényesíteni a mentességet, annak tényét minden iparűzési adó hatálya alá tartozó adóalanyra ki kell terjeszteni. A mezőgazdasági őstermelők évi 600.000.- Ft bevétel összegéig alanyi adómentességet élveznek, az afölötti bevétel esetén viszont vállalkozóként helyi iparűzési adót kell fizetniük, ami a teljes adóalap 2 %-a. A Htv. 52. § 26. pont b) alpontja értelmében a mezőgazdasági őstermelőket a vállalkozók között akkor tartja nyilván az önkormányzati adóhatóság, ha az éves bevételük meghaladja 600.000.- Ft összeget és ezen tényt az önkormányzati adóhatósághoz bejelenti.

Az iparűzési adó hatálya alá tartozó adóalanyok körét a Htv. 35. § § (2) bekezdése szabályozza, miszerint az adó alanyai a vállalkozói tevékenységet folytatók, melyre kiterjesztett kedvezmény, mentesség kizárólag azonos feltételek mellett érvényesíthető. Az adó megfizetése alóli mentesség mértéke megszabása adott évben konkrét bevételi összeghez kötötten, vagy egy ütemben állapítható meg annak maximuma határáig, amely az adott adóévben a Htv. 39/C. § (2) bekezdése szerint 2.500.000.- Ft, melynél alacsonyabb összeg is megállapítható. Átlagos árbevétel esetén az éves adó összege nem haladja meg az 50.000.- Ft-ot, ami havi bontásban kevesebb mint 4.200.- Ft.

A koronavírus okozta gazdasági válság miatti bevétel kiesés szinte minden ágazatot érint, az ezzel összefüggő kedvezmény, mentesség megadása jogalapja lehetne a mentességben részesülő vállalkozók által benyújtott igazolás arról, hogy az elmúlt adóévhez (2018.) képeset 2019. évben keletkezett bevételében kiesés mutatható ki.

Az önkormányzat közigazgatási területén bevezetett másik adónem, a magánszemélyek kommunális adója, melynek mértéke ingatlanonként évi 8.000.- Ft, melyből 9 millió Ft körüli adóbevételre számítunk.

Az iparűzési adóból tervezett 30.600.000.- Ft-hoz képest jelenleg több mint 41 millió Ft folyt be, a fent írt jogalapon. A két adónem együtt 50 millió Ft adóbevételt feltételez, melyből úgy adni kedvezményt, hogy nem ismerjük előre a központi jogalkotó 2021. évre vonatkozó jogalkotási elképzeléseit, a közteherviselés elvén alapuló, a gépjárműadóhoz hasonló további elvonás lehetőségét sem kizárva, az önkormányzat biztonságos gazdálkodásához fűződő kötelezettségeit veszélyeztetheti.

Emlékeztetek arra, hogy a Htv. 39/C. § (3) bekezdésében biztosított jogalapon a Képviselő-testület *a településen háziorvosi praxis tevékenységet folytatók számára*  évi 20 millió Ft adóalap összeghatárig az iparűzési adó fizetése alól *adómentességet* biztosított, ami önmagában 500.000.- Ft évi adóbevétel kiesést jelent az önkormányzat költségvetésében. A településen vállalkozói tevékenységet végzők számára adott adófizetési mentesség milliós nagyságrendű adóbevétel kiesést eredményezhetne. A 2 tétel együtt már megközelíti az évi 2 millió Ft adóbevételről való lemondást. A vállalkozások 2019. évre leadott adóvallásai alapján a vállalkozók 50 %-át érintené a mentesség megadása a 2.500.000,-Ft adóalap mentesség maximumot figyelembe véve.

A Htv. 7. § (2) bekezdése értelmében,  *az önkormányzat adókedvezményt, vagy mentességet csak úgy állapíthat meg, hogy azok összességében egyaránt meg kell hogy feleljenek a helyi sajátosságoknak, az önkormányzat gazdálkodási követelményeinek, az adóalanyok széles körét érintően, az adóalanyok teherviselő képességének.*

Az önkormányzat első fokú adóhatóságaként vállalt felelősségem tudatában kijelentem, hogy nincs olyan megnyugtató közgazdasági, az önkormányzat költségvetési gazdálkodása biztonságán alapuló érv, amely *az iparűzési adó hatálya alá tartozó vállalkozók számára kedvezményt, mentességet, a költségvetési gazdálkodás biztonságát nem veszélyeztető módon való megadását támasztaná alá.*

**Tisztelt Képviselő-testület!**

Összefoglalva a fent írtakat, leszögezhetjük, hogy komoly ellentmondás feszül a helyi adók végrehajtási eljárásban való beszedése és az iparűzési adó fizetési kötelezett alóli mentesség megadása között, mivel az egyik eljárás az önkormányzat költségvetése számára bevételi forrás beszedésére irányul, míg a másik önkormányzati költségvetési bevétel kiesést eredményez, melynek feloldását nem segíti a jövő évi költségvetési környezet ismeretlen volta, az esetleges központi elvonások által kiváltott hatások, melynek ellentételezésére nincs kötelezettségvállalással nem terhelt önkormányzati költségvetési megtakarítás, költségvetési tartalék.

A helyi vállalkozók, benne a mezőgazdasági őstermelők támogatásának más módját kellene megtalálni, amely érdekelté tenné a vállalkozókat a vállalkozói tevékenysége folytatásában, mellyel nemcsak önmaga és családja boldogulását segítheti elő, hanem adózása által hozzájárulhat a település közösségi céljainak megvalósításához.

Adóhatóságként nem könnyű az iparűzési adó fizetési kötelezettség alóli mentesség megadása mellett szóló érveket felsorakoztatni, mert az szembe-menne a fent írtakkal, viszont a tisztességes eljárás szabályai miatt nem zárhatjuk ki annak önkormányzati rendeletbe foglalása lehetőségét sem, melyre a képviselők minősített többséggel hozott döntése keretében kerülhet sor. A döntés joga a Képviselő-testület tagjait illeti, ill. terheli, annak végrehajtása pedig az önkormányzati adóhatóságot és az érintett adóalanyokat érinti.

**Tisztelt Képviselő-testület!**

Indítványozom a tárgyi előterjesztés, annak határozati javaslata(i) megtárgyalását és az A-B variációból való választás után, annak változtatás nélküli elfogadását.

C s a n y t e l e k, 2020. október 02.

Tisztelettel:

…………………………………..

Kató Pálné jegyző

**„A”**

**…/2020. (X. .. .) Ökt határozat**

**Tárgy: :**  *iparűzési adóról szóló 13/2017. (XI. 30.) önkormányzati rendelet felülvizsgálata keretében módosítására vonatkozó önkormányzati rendelet-tervezet beterjesztése elrendelése*

**Határozati j a v a s l a t**

Csanytelek Község Önkormányzata Képviselő-testülete megtárgyalta a tárgyi előterjesztésben foglaltakat és az alábbi döntést hozta.

A Képviselő-testület a helyi adókról szóló 1990. évi C. törvény 7. § g) pontja szerinti jogkörében eljárva elrendeli a helyi adókról szóló 13/2017. (XI. 30.) önkormányzati rendelet iparűzési adó fizetési kötelezettség alóli mentességi körének a településen vállalkozói tevékenységet folytatókra 2021. évtől kezdődő hatállyal vonatkoztatott kiegészítésére módosító önkormányzati rendelet elkészítését és annak az önkormányzat szervezeti és működési szabályzatáról szóló 14/2015. (XI. 27.) önkormányzati rendeletnek megfelelő eljárásban való benyújtását az önkormányzati adóhatósági és jegyzői jogkörében eljárni jogosult számára.

Végrehajtás határideje: folyamatos, legkésőbb 2020. november 30.

Végrehajtásért felelős: Kató Pálné jegyző, önkormányzati adóhatóság nevében eljárni jogosultként

Beszámolás határideje: végrehajtást követő soros ülésen

Határozatról értesítést kap:

* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző
* Irattár

**„B”**

**…/2020, (X. .. .) Ökt határozat**

**Tárgy: :**  *iparűzési adóról szóló 13/2017. (XI. 30.) önkormányzati rendelet felülvizsgálata*

**Határozati j a v a s l a t**

Csanytelek Község Önkormányzata Képviselő-testülete megtárgyalta a tárgyi előterjesztésben foglaltakat és az alábbi döntést hozta.

Csanytelek Község Önkormányzata Képviselő-testülete az iparűzési adóról szóló 13/2017. (XI. 30.) önkormányzati rendelete mentességi körének vállalkozókkal való kibővítését, a helyi adókról szóló 1990. évi C. törvény 39/C. § rendelkezéseit alapján adható kedvezmény, mentesség beiktatását - az önkormányzat költségvetési gazdálkodása biztonsága megtartása érdekét szem előtt tartva, a már ismert központi szabályozással elvont önkormányzati bevételi kiesést is figyelembevéve -, nem tartja időszerűnek, kockázatmentesen végrehajthatónak, ezért a tárgyi önkormányzati rendeletet, annak felülvizsgálataként változtatás nélkül hatályban tartja, ezért módosítására irányuló önkormányzati rendelet jegyző általi készítését és benyújtásának elrendelését mellőzi.

Határozatról értesítést kap:

* Csanytelek Község Önkormányzata Képviselő-testülete Tagjai (Helyben)
* Erhard Gyula polgármester
* Kató Pálné jegyző
* Irattár